Il-Bank of Valletta jistma li l-pandemija swietu madwar €25 miljun
Imtella' Lulju 31, 2020 - Aġġornata 31 Ta' Lulju, 2020 5:36pm Il-Bank of Valletta jistma li l-pandemija tal-COVID swietu madwar €25 miljun f'nuqqas fil-qligħ fl-ewwel sitt xhur ta' din is-sena, li jammonta għal tnaqqis ta' 75%. Waqt li ħabbar ir-riżultati finanzjarji għall-ewwel nofs tas-sena, il-Kap Eżekuttiv tal-BOV, Rick Hunkin qal li bejn Jannar u Ġunju li għadda, il-bank għamel qligħ ta' €13.8 miljun, tnaqqis ta' €41 miljun meta mqabbel mal-ewwel sitt xhur tas-sena li għaddiet. Irrapporta żieda fid-depożiti u s-self. Fil-preżentazzjoni tar-riżultati finanzjarji b'mod virtwali, is-Sur Hunkin qal li l-COVID affettwat is-setturi ekonomiċi lokali kollha u l-impatt fuq il-Grupp BOV kien inevitabbli. Il-bank irrapporta li d-dħul nett mill-imgħax, li jibqa is-sors ewlieni tad-dħul għall-bank ammonta għal €72.3 miljun, €5.3 miljun inqas mid-dħul reġistrat tul l-istess perjodu fl-2019. Il-qligħ mill-kummissjonijiet u mill-kummerċ ammontaw għal €37.0 miljun, 19% inqas mill-ewwel sitt xhur tal-2019. L-ispejjeż totali tal-operat fl-ewwel nofs tas-sena żdiedu bi €8.2 miljun għal kważi disgħin miljun ewro (€89.50). Iċ-Chairperson interim tal-grupp BOV, is-Sur Alfred Lupi, qal li waqt li qed iħarsu lejn il-ġejjieni b'ottimiżmu kawt, moħħhom mistrieħ li l-likwidità u l-kapital għadhom f'livelli b'saħħithom ħafna. Ġie spjegat li mill-bidu tas-sena finanzjarja, id-depożiti tal-klijenti żdiedu b'aktar minn €500 miljun u laħqu l-€11.1 biljun sa tmiem Ġunju 2020, waqt li s-self żdied b'€91 miljun minn Diċembru 2019 u issa jammonta għal €4.7 biljun.